stanford-oval/wikipedia huggingface dataset:
היוריסטיקת היציגות

היוריסטיקת היציגות היא אחת מההיוריסטיקות ("קיצורי הדרך" המחשבתיים) המשמשות להערכת ההסתברות של מאורע בתנאי אי-ודאות. היא מבוססת על ההערכה הסובייקטיבית של מידת ההשתייכות של מאפייני המאורע או האובייקט שבמוקד, למאפיינים מייצגים של דגם מוכר או לדרכי היצירה של סטריאוטיפ מגובש. לדוגמה, הפעלה של היוריסטיקת היציגות על אדם גבוה הלבוש בגדי ספורט, עשויה לתרום לשיפוט שלפיו הוא כדורסלן מקצועי, הואיל ותכונותיו (גובהו ולבושו) משתייכות לתכונות המייצגות את הסטראוטיפ של כדורסלן. את היוריסטיקת היציגות זיהו לראשונה עמוס טברסקי ודניאל כהנמן, לצד היוריסטיקת הזמינות והיוריסטיקת ההתאמה והעגינה.
לרוב, השימוש בהיוריסטיקה מוביל לשיפוטים נכונים, שכן יש קשר אמיתי בין הסטראוטיפ לבין המציאות. אך לעיתים, השימוש מוביל להטיות קוגניטיביות שהן הטיות בשיפוט. אלו הן הטיות משום שהשיפוטים של האדם בפועל חורגים מהסטנדרט, או מהאומדן הנכון שנקבע על ידי המודל הנורמטיבי של הסטטיסטיקה וההסתברות. למעשה, הקביעה שמדובר בהטיה, כפופה לעובדה שהפרדיגמה המחקרית שנעשה בה שימוש היא של השוואת מודלים נורמטיביים ומודלים דסקריפטיביים.
אחת ההטיות הקלאסיות המתקבלות כתוצאה מהשימוש בהיוריסטיקה זו היא התעלמות או כשל שיעור הבסיס (אנ'). באחד הניסויים שערכו טברסקי וכהנמן, קיבלו הנסיינים תיאור של אדם בשם סטיב. לאחר מכן, נתבקשו על סמך התיאור, לדרג את ההסתברות שמקצועו הוא ספרן, חקלאי, איש מכירות, טייס או רופא. סטיב תואר כאדם מסוגר, ביישן, בעל עניין מועט באנשים או בעולם שסביבו, אך יחד עם זאת כמי שמוכן לעזור כל אימת שהתבקש. המשתתפים בניסוי דירגו את המקצועות השונים על בסיס הדמיון בין הפרופיל הפסיכולוגי של סטיב, לסטראוטיפ של המקצועות המוצעים כאשר רובם סברו כי סטיב ספרן. זאת, תוך "התעלמות" מהעובדה ששיעור הבסיס, כלומר שיעור הספרנים באוכלוסייה נמוך יותר משיעור הבסיס של המקצועות האחרים. כתוצאה מכך, נתקבלה הערכה שגויה לגבי מקצועו של סטיב.
הטיה קלאסית נוספת שנגרמת משימוש בהיוריסטיקה היא כשל הצירופיות או כשל החיתוך (אנ').
לפי טברסקי וכהנמן, השימוש בהיוריסטיקת היציגות יכול להסביר את הקושי שחווים אנשים בזיהוי רצפים אקראיים, שכן אנשים מצפים לשינויים (alterations) רבים יותר מאשר מתרחשים בפועל ברצף אקראי. דבר זה בולט במיוחד כשמדובר ברצף קצר. אנשים מצפים שרצף קצר של אירועים אקראיים יהיה דומה או מייצג רצפים ארוכים הרבה יותר של אותם אירועים. תופעה זו אחראית להטיות קוגניטיביות כמו אשליית הצבר ולכשלים כמו כשל המהמר וכשל רגרסיה.
תכונות שעשויות להפעיל את היוריסטיקת היציגות

סביר יותר שהיוריסטיקת היצוגיות תופעל כאשר השיפוט או ההחלטה כוללים תכונות מסוימות:
תכונות שעשויות להפעיל את היוריסטיקת היציגות > דמיון

אנשים נוטים לשפוט את הייצוגיות של גירוי או אירוע חדש על פי מידת הדמיון שלו לגירוי או תהליך מוכר אחר. חשוב שמאפייני הגירוי יהיו בולטים וברורים. נילסון, יוסלין ואולסון (2008) טענו שאנשים שומרים בזיכרון דוגמאות מוחשיות של קטגוריות, ומסווגים מקרים חדשים כמייצגים, אם הם דומים לקטגוריה או אם הם נתקלים בהם לעיתים קרובות.
מחקרים רבים בתחום זה התמקדו באמונות רפואיות. אחד מהם התמקד בכך שאנשים נוטים להאמין שתסמינים רפואיים צריכים להדמות לסיבות שלהם או לטיפול שלהם. לדוגמה, אנשים האמינו במשך זמן רב שכיבים נגרמים בעקבות לחץ, אך למעשה הם נגרמים מחיידקים. אמונה זאת מתבססת על הדמיון בין התסמינים של כיבים בקיבה לתסמינים של לחץ, מה שמדגיש ששימוש בהיוריסטיקת הייצוגיות ובתכונת הדמיון, עשוי להוביל להטיות בשיפוט.
רופאים יכולים להיות מושפעים מתכונת הדמיון ובעקבותיה מהיוריסטיקת הייצוגיות במתן אבחנות. כאשר הרופאים מאבחנים חולים על ידי מידת הדמיון של התסמינים שלהם לתסמינים של חולים סטראוטיפיים במחלה.
תכונות שעשויות להפעיל את היוריסטיקת היציגות > אקראיות

אנשים שופטים אקראיות על ידי חוסר בעקביות. כלומר, אם סדרת אירועים נראית מסודרת מדי, הם יסיקו שהיא לא אקראית, ולהפך. לדוגמה, סדרת הטלות מטבע כמו עץ-פלי-עץ-פלי-עץ-פלי נתפסת כלא אקראית משום שהיא מסודרת מדי, ואנשים יחשבו שסדרה פחות מסודרת היא יותר מייצגת אקראיות. זוהי הוכחה לכך שאנשים מסתמכים על דמיון לאב-טיפוס של אקראיות כדי לשפוט את סדרת האירועים.
תכונות שעשויות להפעיל את היוריסטיקת היציגות > אקראיות > אי־רגישות לגודל המדגם

היוריסטיקת הייצוגיות כוללת גם את המושג "מייצגות מקומית", שבו אנשים מאמינים שמדגמים קטנים מייצגים את האוכלוסייה באותה מידה כמו מדגמים גדולים – אי-רגישות לגודל המדגם (אנ'). לפי מחקרם של טברסקי וכהנמן, אם מדגם קטן נראה כאקראי, אנשים יניחו שכל האוכלוסייה מתפלגת באקראי. לדוגמה, אם מטבע מוטל כמה פעמים ורוב התוצאות הן "עץ", אנשים עשויים להאמין שהמטבע מוטה לטובת "עץ". כלומר, הם מסתמכים על המדגם הקטן כדי לשפוט את כל אפשרויות הטלת המטבע העתידיות.
ניסוי קלאסי של כהנמן וטברסקי

במחקר שנערך בשנת 1973, כהנמן וטברסקי חילקו את המשתתפים לשלוש קבוצות:
"קבוצת שיעור בסיס", שקיבלה את ההוראות: "חשוב על כל הסטודנטים לתארים מתקדמים שנמצאים בשנת הלימודים הראשונה שלהם בארצות הברית כיום. אנא רשום את ניחושיך לגבי אחוז הסטודנטים שנרשמים כעת לתשעת תחומי ההתמחות הבאים." תשעת התחומים שניתנו היו מנהל עסקים, מדעי המחשב, הנדסה, מדעי הרוח וחינוך, משפטים, מדעי הספרנות, רפואה, מדעי החיים, ומדעי החברה ועבודה סוציאלית.
"קבוצת דמיון", שקיבלה תיאור אישיות: טום ו. הוא בעל אינטליגנציה גבוהה, אם כי חסר יצירתיות. הוא זקוק לסדר, לארגון ולבהירות. כתיבתו די משעממת ומכנית, לעיתים הוא מחייה אותה על ידי משחקי מילים מעט בנאליים ועל ידי הבזקים של דמיון שלקוח מתחום המדע הבדיוני. יש לו רצון עז להצליח. הוא נראה כמי שמרגיש מעט סימפתיה כלפי אנשים אחרים ואינו נהנה מאינטראקציה עם אחרים. מרוכז בעצמו, עם זאת הוא בעל מוסר גבוה. המשתתפים בקבוצה זו התבקשו לדרג את תשעת התחומים המפורטים בקבוצה הראשונה במונחים של עד כמה טום דומה לסטודנט טיפוסי לתואר מתקדם בכל תחום.
"קבוצת חיזוי", שקיבלה את תיאור האישיות שתואר בקבוצה השנייה, אך גם קיבלה את המידע "תיאור האישיות הקודם של טום ו. נכתב במהלך השנה האחרונה בתיכון של טום על ידי פסיכולוג, על סמך מבחנים השלכתיים. טום ו. הוא כיום סטודנט לתואר מתקדם. אנא דרג את תשעת התחומים הבאים של התמחות לתואר מתקדם לפי הסבירות שטום ו. הוא כיום סטודנט לתואר מתקדם בכל אחד מהתחומים הללו."
הממצאים תמכו בתחזיות של כהנמן וטברסקי שאנשים מקבלים החלטה על בסיס מידת הייצוגיות (דמיון), תוך מתן משקל מופחת לשיעור הבסיס באוכלוסייה. לדוגמה, יותר מ-95% מהמשתתפים אמרו שסביר יותר שטום ילמד מדעי המחשב מאשר חינוך או מדעי הרוח, כאשר הערכות שיעור הבסיס באוכלוסייה היו גבוהות יותר עבור סטודנטים שלומדים חינוך ומדעי הרוח מאשר לסטודנטים שלומדים מדעי המחשב.
היבט יישומי של היוריסטיקת היציגות > תאוריית ההנד

היוריסטיקת הייצוגית היא הבסיס לתאוריית ההנד (אנ') שפותחה על ידי הכלכלן ריצ'רד ת'יילר והמשפטן קאס סאנסטיין ופורסמה בספרם "דחיפות קלות" בשנת 2008. הנד (Nudge) הוא שיטת התערבות עדינה שמסייעת לאנשים לקבל החלטות טובות עבורם ועבור החברה. ההנדים מתבססים, בין היתר, על היוריסטיקת הייצוגיות ככלי לעיצוב סביבת החלטה באופן שמשנה את התנהגות האנשים בכיוון צפוי מראש מבלי לספק להם תמריצים או לאסור על התנהגויות כלשהן.
לצד המושג Nudge, קיים המושג Sludge שהוא שימוש לרעה בהיוריסטיקת היציגות על ידי בעלי עניין במטרה להניב לעצמם רווח כלשהו.
היבט יישומי של היוריסטיקת היציגות > תאוריית ההנד > דוגמה מתחום המזון

דוגמה לכך בישראל היא תקנות הגנה על בריאות הציבור (מזון) (סימון תזונתי) שהובילו להצבת תוויות סימול על מוצרי מזון רבים. התוויות בצבע אדום ועליהן הכיתוב שומן רווי, נתרן או סוכר בכמות גבוהה (כלומר המוצר עלול להזיק לבריאות) לעומת הסימון הירוק (מוצר מומלץ לצריכה כחלק מתזונה בריאה). הסימונים הללו מייצגים רכיבים תזונתיים שנמצאים במזון ברמה גבוהה ושחשוב לשים לב אליהם מבחינה בריאותית.
המראה של הסימונים האדומים בשילוב המילים "בכמות גבוהה" מפעילים את היוריסטיקת הייצוגיות מפני שמשדרים דמיון לסימני אזהרה אחרים שהצרכן מכיר כמו סימני אזהרה בכביש (תמרורי אזהרה). לעומת זאת, המראה של הסימון הירוק מפעיל את היוריסטיקת היציגות כמייצג דברים בריאים וחיוביים הואיל והצבע מזוהה עם טבע ובחירות בטוחות (רמזורים ירוקים שמסמנים שהדרך פנויה ובטוחה).
באמצעות סימון תוויות המזון והפעלת היוריסטיקת הייצוגיות, משרד הבריאות מעצב את סביבת ההחלטה של הצרכן וגורם לו לקבל החלטה טובה יותר עבורו (הנד).
הערות שוליים

1 2 3 4  Daniel Kahneman, Amos Tversky, Subjective probability: A judgment of representativeness, Cognitive Psychology 3, 1972-07, עמ' 430–454 doi: 10.1016/0010-0285(72)90016-3
1 2  Thomas Gilovich, Kenneth Savitsky, Like Goes with Like: The Role of Representativeness in Erroneous and Pseudo-Scientific Beliefs, 1, Cambridge University Press, 2002-07-08, עמ' 617–624, ISBN 978-0-521-79260-8
↑  Amos Tversky & Daniel Kahneman, Extensional versus intuitive reasoning: The conjunction fallacy in probability judgment, Psychological review, 90(4), 29, 1983, עמ' 293-315
↑  HåKan Nilsson, Peter Juslin, Henrik Olsson, Exemplars in the mist: The cognitive substrate of the representativeness heuristic, Scandinavian Journal of Psychology 49, 2008-06, עמ' 201–212 doi: 10.1111/j.1467-9450.2008.00646.x
↑  Howard N. Garb, The representativeness and past-behavior heuristics in clinical judgment., Professional Psychology: Research and Practice 27, 1996, עמ' 272–277 doi: 10.1037/0735-7028.27.3.272
1 2 3 4 5  Daniel Kahneman, Amos Tversky, On the psychology of prediction., Psychological Review 80, 1973-07, עמ' 237–251 doi: 10.1037/h0034747
↑  Richard H. Thaler, Cass R. Sunstein, Nudge: improving decisions about health, wealth, and happiness, Rev. and expanded ed, New York: Penguin Books, 2009, ISBN 978-0-14-311526-7
↑  Richard H. Thaler, Nudge, not sludge, Science 361, 2018-08-03, עמ' 431–431 doi: 10.1126/science.aau9241
↑  Asle Fagerstrøm, Philip Richartz, Erik Arntzen, Valdimar Sigurdsson, An Explorative Study on Heuristic Effects of Healthy Food Labels in an Online Shopping Situation, Procedia Computer Science 181, 2021, עמ' 709–715 doi: 10.1016/j.procs.2021.01.222
בדיקה האם אובייקט חדש מתאים לקטגוריה אחרת לפי מידת הדמיון
דניאל וויפן

דניאל וויפן (באנגלית: Daniel Wiffen; נולד ב-14 ביולי 2001) הוא שחיין אירי, האלוף האולימפי (פריז 2024), אלוף העולם (דוחה 2024), שיאן עולם בבריכת 25 מטר ושיאן אירופה במשחה ל-800 מטר חופשי. זוכה מדליית ארד אולימפית (פריז 2024), אלוף עולם (דוחה 2024) ושיאן אירופה במשחה ל-1500 מטר חופשי.
ביוגרפיה

ויפן נולד בלידס שבאנגליה ועבר למאגרלין שבצפון אירלנד בגיל שנתיים. בית המשפחה קרוב לגבול מחוז דאון אך היה במחוז ארמה. בעל אזרחות בריטית ואירית כאחד, הוא מייצג את אירלנד ברמה האולימפית, העולמית והאירופית, ואת צפון אירלנד במשחקי חבר העמים.
אחיו התאום של דניאל, נתן, אף שחיין מצטיין, מקום רביעי במשחה ל-1500 מטר באליפות אירופה 2024. כילד בן 10, וויפן השתתף בסדרה משחקי הכס כאשר שימש כשחקן משנה בפרק החתונה האדומה יחד עם אחותו ואחיו. וויפן למד באוניברסיטת לובורו.
ביוגרפיה > 2021

באולימפיאדת טוקיו שנערכה בשנת 2021 הוא סיים במקום 14 במשחה ל-800 מטר חופשי בשיא לאומי חדש של 7:51.65 דקות ובמקום 20 במשחה ל-1500 מטר חופשי בשיא לאומי חדש נוסף של 15:07.69 דקות.
ביוגרפיה > 2022

באליפות העולם שנערכה בבודפשט, הונגריה ביוני 2022 הוא סיים במקום שמיני במשחה ל-800 מטר חופשי בתוצאה של 7:50.63 דקות. בשלב המוקדמות הוא קבע שיא לאומי חדש של 7:46.32 דקות ועלה חמישי למשחה הגמר ובמקום תשיעי במשחה ל-1500 מטר חופשי בשיא לאומי חדש של 14:57.66 דקות.
במשחקי חבר העמים שנערכו בברמינגהאם, אנגליה בתחילת אוגוסט הוא זכה במדליית כסף במשחה ל-1500 מטר חופשי בשיא לאומי חדש של 14:51.79 דקות, אחרי סמואל שורט מאוסטרליה (14:48.54 דקות). נוסף לכך, סיים במקום רביעי במשחה ל-400 מטר חופשי בשיא לאומי חדש של 3:46.62 דקות.
ביוגרפיה > 2023

באליפות העולם שנערכה בפוקואוקה, יפן ביולי 2023 הוא סיים פעמיים במקום רביעי, במשחה ל-800 מטר חופשי בשיא אירופה חדש של 7:39.19 דקות ובמשחה ל-1500 מטר חופשי בתוצאה של 14:43.01 דקות.
ביוגרפיה > 2023 > שיאן עולם (בריכת 25 מטר)

באליפות אירופה בבריכת 25 מטר שנערכה באוטופן, רומניה בדצמבר אותה שנה הוא זכה ב-3 מדליות זהב, במשחה ל-400 מטר חופשי בתוצאה של 3:35.47 דקות, לפני דנס רפשיס מליטא (3:37.80 דקות) ולוקה הנבו מבלגיה (3:37.91 דקות), במשחה ל-800 מטר חופשי בשיא עולם חדש של 7:20.46 דקות, לפני דוד אוברי מצרפת (7:30.32 דקות) ומיכאילו רומנצ'וק מאוקראינה (7:31.20 דקות), שיפור לשיא העולם הוותיק בן 15 השנים של גרנט האקט (7:23.42 דקות) ובמשחה ל-1500 מטר חופשי בשיא אישי חדש של 14:09.11 דקות, לפני דוויד אוברי (14:21.78 דקות) ומיכאילו רומנצ'וק (14:22.18 דקות).
ביוגרפיה > 2024 > אלוף עולם

באליפות העולם שנערכה בדוחה, קטר בפברואר 2024 זכה בשתי מדליות זהב במשחה ל-800 מטר חופשי בתוצאה של 7:40.94 דקות, לפני אלייג'ה וינינגטון מאוסטרליה (7:42.95 דקות) וגרגוריו פלטריניירי מאיטליה (7:42.98 דקות) ובמשחה ל-1500 מטר חופשי בתוצאה של 14:34.07 דקות, לפני פלוריאן ולברוק מגרמניה (P14:44.61 דקות) ודוד אוברי מצרפת (14:44.85 דקות). זו הייתה הפעם הראשונה בה שחיין מאירלנד זוכה בתואר אלוף עולם.
ביוגרפיה > 2024 > אלוף אולימפי

באולימפיאדת פריז שנערכה ביולי הוא זכה בשתי מדליות, זהב וארד. מדליית זהב במשחה ל-800 מטר חופשי בשיא אירופה ואולימפי חדש של 7:38.19 דקות, לפני רוברט פינק מארצות הברית (7:38.75 דקות) וגרגוריו פלטריניירי (7:39.38 דקות). מדליית ארד במשחה ל-1500 מטר חופשי בתוצאה של 14:39.63 דקות, אחרי רוברט פינק שקבע שיא עולם חדש של 14:30.67 דקות וגרגוריו פלטריניירי (14:34.55 דקות).
שיאים אישים > בריכה אולימפית

400 מטר חופשי: 3:44.35 דקות (2023), שיא אירלנד
800 מטר חופשי: 7:38.19 דקות (2024), שיא אירופה
1500 מטר חופשי: 14:34.91 דקות (2023), שיא אירלנד
שיאים אישים > בריכת 25 מטר

400 מטר חופשי: 3:35.47 דקות (2023), שיא אירלנד
800 מטר חופשי: 7:20.46 דקות (2023), שיא עולם
1500 מטר חופשי: 14:09.11 דקות (2023), שיא אירלנד
ראו גם

התפתחות שיא העולם במשחה ל-800 מטר חופשי
הערות שוליים

↑  Where is Daniel Wiffin from? County Down or County Armagh?, BBC News, ‏2024-07-31 (באנגלית בריטית)
↑  LIVE – European Aquatics Belgrade 2024 (באנגלית אמריקאית)
↑  השתתף במשחקי הכס וקבע שיא אולימפי אדיר, באתר ערוץ הספורט, 31 ביולי 2024
↑  Paris 2024: 'I'm not leaving without an Olympic medal' - Daniel Wiffen, BBC Sport, ‏2024-07-25 (באנגלית בריטית)
↑  {{{מחבר}}}, Wiffen makes history with gold at World Championships, 2024-02-14
↑  {{{מחבר}}}, World champion Wiffen savouring 'surreal' achievement, 2024-02-15
הגביע הסקוטי

| --- | --- |
הגביע הסקוטי

 ענף:  כדורגל
 תאריך ייסוד:  1873
 ארגון מפעיל:  התאחדות הכדורגל הסקוטית
 מספר מתמודדים:  92
 מדינות משתתפות:  סקוטלנד סקוטלנד
 זוכה:  סלטיק (זכייה 42)
 הכי הרבה זכיות:  סלטיק (42)
 http://www.scottishfa.co.uk/
 
גביע האתגר של התאחדות הכדורגל הסקוטית, הידוע יותר בשמו המקוצר הגביע הסקוטי, הוא מסגרת ה-"נוק-אאוט" של משחקי הכדורגל בסקוטלנד (המיועד לכל קבוצות הכדורגל בסקוטלנד). לגביע שמוענק למנצחת במשחק הגמר יש את הכבוד להיות מכונה "הגביע הלאומי העתיק ביותר בעולם".
היסטוריה

טורניר הגביע הסקוטי החל בעונת 1873-74 ובו השתתפו 16 קבוצות. הגביע הראשון הוענק לקווינס פארק אשר ניצחה את קליידסדייל 2-0 בגמר לעיני 30,000 צופים. בעוד טורניר הגביע האנגלי הוא טורניר הכדורגל העתיק ביותר, הגביע הסקוטי הוא הגביע העתיק ביותר, ואותו גביע מחולק בכל שנה החל מ-1885.
היסטוריה > סנסציות בגביע

כמו בגביע האנגלי, גם הגביע הסקוטי מספק לעיתים "קוטלות ענקים", במשחקים בהם קבוצות מליגות נמוכות מדיחות קבוצה מליגה גבוהה יותר. אחת הסנסציות היותר מוכרות בגביע הסקוטי כוללת את ניצחונה של איסט פיף מהליגה השלישית על קילמרנוק במשחק הגמר של 1938 בו היא זכתה בגביע. כמו כן זכור ניצחונה של ברוויק ריינג'רס על גלאזגו ריינג'רס 1-0 בשנת 1967.
היסטוריה > סנסציות שאירעו לאחרונה

"קוטלת הענקים" המפורסמת של זמננו כוללת בשנת 2000 את ניצחונה של קבוצת ליגת המשנה (היום בליגת העל) אינברנס על סלטיק 3-1 בסלטיק פארק. כותרת ה-'סאן' ביום למחרת הייתה:
Super Caley Go Ballistic Celtic Are Atrocious
סלטיק, במשחק הבכורה של רוי קין, נפלה קורבן גם לקלייד אשר ניצחה אותה 2-1 בשנת 2005. בעונת 2006-07 ראו האוהדים מהצד השני של ה"אולד פירם", ריינג'רס את קבוצתם מודחת מהגביע הסקוטי אחרי הפסד 3-2 לדנפרמלין, שלבסוף אף הגיעה לגמר, למרות שסיימה אחרונה בליגת העל.
היסטוריה > השליטה של קבוצות ה"אולד פירם"

קבוצות ה"אולד פירם" (סלטיק וריינג'רס) הן 2 הקבוצות השליטות בכדורגל הסקוטי. הן 2 הקבוצות היחידות שזכו באליפות ליגת העל הסקוטית מאז שונה המבנה שלה ב-1998, והשליטה שלהן גולשת גם לגביע הסקוטי. הגמר של עונת 2005-06 שנערך ב-13 במאי 2006, באצטדיון האמפדן פארק בין הארטס וגרטנה היה הגמר הראשון מזה 9 שנים בו לא נטלה חלק אף קבוצה של ה"אולד פירם", והגמר הראשון מאז ומעולם בו שיחקה קבוצה מהליגה הסקוטית השלישית.
מבנה

התחרות בנויה ממשחקי "נוק-אאוט". הקבוצות מוגרלות באופן אקראי. הקבוצה המוגרלת ראשונה בכל זוג היא הקבוצה "המארחת" (שבמגרשה הביתי יתקיים המשחק). כמו בגביע האנגלי, אם המשחק הראשון מסתיים ללא הכרעה, יתקיים משחק נוסף במגרשה הביתי של הקבוצה השנייה. אם גם במשחק השני אין הכרעה בתום המועד החוקי (90 דקות), יתקיימו 2 מחציות של הארכה, בנות רבע שעה. אם גם בתום ההארכה לא תושג הכרעה, יוכרע המשחק בקרב מן הנקודה הלבנה.
מבנה > חצי הגמר

משחקי חצי-הגמר מתקיימים במגרשים "נייטרליים", בדרך כלל באצטדיון הלאומי האמפדן פארק. בדרך כלל משחקי הגמר מתקיימים גם הם בהאמפדן פארק, אולם במהלך שנות ה-90, התקיימו מספר משחקי גמר בסלטיק פארק ובאייברוקס, עקב שיפוצו של האצטדיון הלאומי. במשחקי חצי-הגמר והגמר לא מתקיימים משחקי גומלין גם אם המשחק מסתיים ללא הכרעה. במקרה כזה מיד הולכים להארכה, ואם יש צורך, לפנדלים. כך היה בגמרים של 1990 ו-2006.
סיקור תקשורתי

סקיי ספורט ו-BBC סקוטלנד מחזיקות כעת בזכויות השידור של משחקי הגביע הסקוטי. סקיי ספורט משדרת באופן קבוע משחק בשידור ישיר מכל שלב בגביע החל מבסיבוב השלישי (בו מצטרפות קבוצות ליגת העל) בעוד ה-BBC רשאית לשדר רק משחק אחד בשידור ישיר לפני הגמר. BBC סקוטלנד גם משדרת תקצירי משחקים החל מהסיבוב השלישי והלאה, בתוכנית הכדורגל של הערוץ Sportscene (בתרגום חופשי: זירת הספורט). שתי הרשתות משדרות את הגמר בשידור חי.
נכון להיום, זכויות השידור של המשחקים ברדיו, מוחזקות על ידי BBC סקוטלנד - מדור רדיו.
עובדות

רוב הקבוצות אשר השאירו את חותמן על הכדורגל הסקוטי במסגרת ליגת העל הסקוטית, זכו בשנים האחרונות לפחות פעם אחת גם בגביע. המסקרן הוא שהיברניאן דווקא לא הצליחה לזכות בגביע במשך 114 שנים, בהן היא סיימה סגנית 10 פעמים עד שזכתה ב-2016. לדאמברטון יש את מאזן הזכיות-סגנויות הגרוע ביותר בסקוטלנד, כשהיא מצליחה לזכות בגביע רק פעם אחת (ב-1883) בעוד היא מפסידה ב-5 גמרים נוספים (16.7% הצלחה).
הגביע הסקוטי מחזיק גם בניצחון השיא בהיסטוריה במשחק רשמי למועדונים (לא כולל נבחרות), כאשר ב-12 בספטמבר 1885, ניצחה ארברואות' את בון אקורד 36-0.
שיא הצופים במשחק גמר בגביע הסקוטי עומד על 147,365 צופים בגמר ב-1937 בין סלטיק ואברדין. הגמר הראשון שהוכרע בבעיטות הכרעה היה ב-1990 (אחרי שהגביע היה קיים קרוב ל-120 שנה), גם הוא בין סלטיק לאברדין, ובו ניצחה אברדין 9-8 בפנדלים אחרי 0-0 בתום 90 דקות והארכה.
רשימת זוכות

| שם הקבוצה | מספר זכיות | מספר סגנויות | שנות זכייה |
| --- | --- | --- | --- |
| סלטיק | 42 | 18 | 1892, 1899, 1900, 1904, 1907, 1908, 1911, 1912, 1914, 1923, 1925, 1927, 1931, 1933, 1937, 1951, 1954, 1965, 1967, 1969, 1971, 1972, 1974, 1975, 1977, 1980, 1985, 1988, 1989, 1995, 2001, 2004, 2005, 2007, 2011, 2013, 2017, 2018, 2019, 2020, 2023, 2024 |
| ריינג'רס | 34 | 19 | 1894, 1897, 1898, 1903, 1928, 1930, 1932, 1934, 1935, 1936, 1948, 1949, 1950, 1953, 1960, 1962, 1963, 1964, 1966, 1973, 1976, 1978, 1979, 1981, 1992, 1993, 1996, 1999, 2000, 2002, 2003, 2008, 2009, 2022, 2023 |
| קווינס פארק | 10 | 2 | 1874, 1875, 1876, 1880, 1881, 1882, 1884, 1886, 1890, 1893 |
| הארטס | 8 | 9 | 1891, 1896, 1901, 1906, 1956, 1998, 2006, 2012 |
| אברדין | 7 | 9 | 1947, 1970, 1982, 1983, 1984, 1986, 1990 |
| היברניאן | 3 | 12 | 1887, 1902, 2016 |
| קילמרנוק | 3 | 5 | 1920, 1929, 1997 |
| וייל אוף לאבן | 3 | 4 | 1877, 1878, 1879 |
| קלייד | 3 | 3 | 1939, 1955, 1958 |
| סנט מירן | 3 | 3 | 1926, 1959, 1987 |
| דנדי יונייטד | 2 | 8 | 1994, 2010 |
| מאת'רוול | 2 | 6 | 1952, 1991 |
| ת'רד לאנארק | 2 | 4 | 1889, 1905 |
| רנטון | 2 | 3 | 1885, 1888 |
| פלקירק | 2 | 3 | 1913, 1957 |
| דנפרמלין אתלטיק | 2 | 3 | 1961, 1968 |
| סט. ג'ונסטון | 2 | – | 2014 ,2021 |
| דאמברטון | 1 | 5 | 1883 |
| דנדי | 1 | 4 | 1910 |
| איירדריאוניאנס | 1 | 3 | 1924 |
| איסט פיף | 1 | 2 | 1938 |
| גרינוק מורטון | 1 | 1 | 1922 |
| פרטיק ת'יסל | 1 | 1 | 1921 |
| אינברנס | 1 | 1 | 2015 |
| סנט ברנרדס | 1 | – | 1895 |
| המילטון אקדמיקל | – | 2 | – |
| אלביון רוברס | – | 1 | – |
| קמבוסלנג | – | 1 | – |
| קליידסדייל | – | 1 | – |
| גרטנה | – | 1 | – |
| רייט רוברס | – | 1 | – |
| ת'ורנליבנק | – | 1 | – |
| קוו'ין אוף דה סאות' | – | 1 | – |
| רוס קאונטי | – | 1 | – |
ראו גם

האמפדן פארק
ליגת העל הסקוטית
התאחדות הכדורגל הסקוטית
הערות שוליים

↑  קבוצת ריינג'רס סירבה לעלות לשחק, במחאה על השער שנפסל לה במשחק הראשון.
↑  שוחק מחדש לפי הוראת התאחדות הכדורגל הסקוטית, עקב מחאה וערעור של דאמברטון על תוצאת המשחק.
↑  קבוצת וייל אוף לאבן לא הופיעה למשחק
↑  שוחק מחדש לפי הוראת התאחדות הכדורגל הסקוטית, עקב תנאי משחק גרועים במשחק המקורי
↑  מחאה הדדית של 2 הקבוצות, גרמה לפסילת המשחק
↑  ביטול המשחק עקב תנאי מגרש קשים
↑  הגביע לא הוענק בעונה זו עקב התפרעויות קשות של האוהדים במשחק החוזר של הגמר - האולד פירם בין ריינג'רס לסלטיק
| כדורגל בסקוטלנד סקוטלנד |
| --- | --- | --- |
| ניהול | התאחדות הכדורגל הסקוטית • SPFL • קבוצות • אצטדיונים • תחרויות |  |
| תחרויות ליגה | הפרמיירשיפ הסקוטית • הצ'מפיונשיפ הסקוטי • הליגה הסקוטית הראשונה • הליגה הסקוטית השנייה • מבנה הליגות |  |
| תחרויות גביע | הגביע הסקוטי • גביע הליגה הסקוטית • גביע האתגר הסקוטי |  |
| נבחרות | הנבחרת הלאומית • הנבחרת הצעירה |  |
| טורנירי גביע לאומיים בכדורגל (אירופה) |
| --- | --- | --- |
| מפעלי הווה | אוסטריה • אוקראינה • אזרבייג'ן • איטליה • איי פארו • איסלנד • אירלנד • אלבניה • אנגליה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גיברלטר • גרמניה • דנמרק • הולנד • הונגריה • ויילס • טורקיה • יוון • ישראל • לוקסמבורג • ליכטנשטיין • לטביה • ליטא •  מולדובה • מונטנגרו • מלטה • מקדוניה • נורווגיה • סן מרינו • סלובניה • סלובקיה • ספרד • סקוטלנד • סרביה • פולין • פורטוגל • פינלנד • צ'כיה • צפון אירלנד • צרפת • קוסובו • קזחסטן • קפריסין • קרואטיה • רומניה • רוסיה • שוודיה • שווייץ |  |
| מפעלי עבר | ברית המועצות • הגביע היוגוסלבי  • מזרח גרמניה • סרביה ומונטנגרו • צ'כוסלובקיה |  |
הומוסקסואליות בפרו העתיקה

אירוטיקה על גבי כלי חרס עתיק המוצג במוזיאון לארקו (אנ') שבלימה, פרו.
מספר עדויות להומוסקסואליות בפרו בתקופה הפרה-קולומביאנית שרדו מאז הכיבוש הספרדי של אימפריית האינקה, בצורת כלי חרס המעוטרים באיורים אירוטיים (בספרדית: huacos eróticos; ראו: (אנ')). כלי חרס כאלה מקורם בכמה תרבויות עתיקות בפרו, המפורסמות שבהן הן תרבות מוצ'ה ותרבות צ'ימו.
הגעת הספרדים והאיסור על הומוסקסואליות

הספרדים, אשר הגיעו לפרו במאה ה-16, נדהמו מהמנהגים של הילידים. המשנה למלך פרנסיסקו דה טולדו ואנשי הדת היו מזועזעים לגלות שהומוסקסואליות היא מקובלת, וכן מכך שהאוכלוסייה המקומית אינה אוסרת על קיום יחסי מין לפני נישואין או שאיננה מייחסת חשיבות לצניעות הנשים.
ההיסטוריון מקסימו טרזוס מתאר כיצד הספרדים הכריעו את המיניות של התרבות המקומית, שלא התאימה לאמות המידה של הכנסייה הקתולית:
טולדו הורה להטיף לילידים, ואלו שנתפסו גרים יחד מחוץ למסגרת נישואין המוכרת על ידי הכנסייה יקבלו 100 מלקות בשוט, וזאת על מנת 'לשכנע את האינדיאנים האלו להתנער ממנהג כה מזיק והרסני'. כמו כן, טולדו גזר מספר גזרות שמטרתן ליצור הפרדה מגדרית כמעט מוחלטת בפומבי. על הפרות ניתן היה להעניש ב-100 מלקות ועבודות שירות במשך של שנתיים בבתי חולים ממלכתיים. תחת האינקוויזיציה, שהובאה לפרו בשנת 1569, הומוסקסואלים עלולים היו להיות מוצאים להורג באמצעות העלאה על המוקד.
עם זאת, בשנת 1837 בוטל האיסור הפלילי על הומוסקסואליות.
כלי חרס

במשך 800 שנים יצרו תרבויות האנדים המרכזיות של התקופה הפרה-קולומביאנית, ובמיוחד המוצ'ה, לפחות עשרות אלפי כלי חרס (בספרדית: huacos; ראו (אנ')). מספר כלי חרס מציגים שלדים המקיימים יחסי מין הומוסקסואליים; ארבעה מציגים יחסי מין אנאליים בין גברים, אחד מציג חדירה לסבית עם הדגדגן. כלי חרס רבים אחרים מציגים יחסי מין בין שתי דמויות, כאשר לפחות אחת מהן היא ממין שאינו מוגדר. עבודות אלו, ככל הנראה בשל הטיה הטרוסקסיסטית, פורשו לא פעם כמציגות זוג הטרוסקסואלי.
כלי חרס רבים, עליהם סמלים של הילידים, נופצו והושמדו. בשנות ה-70 של המאה ה-16 התארגנו טולדו ויועציו הדתיים על מנת להביא סוף למעשי סדום, אוננות ולמנהג חברתי נפוץ שבתרגום חופשי משפת קצ'ואה פירושו "נישואי ניסיון". כפי שמתאר טרזוס, "לא ניתן לדבר על כך כי הדברים נחשבים [פורנוגרפיים]". הם נאסרו בשל "טאבו שהטילה הדת הנוצרית [על פיו] הגברים מקיימים יחסי מין רק ל[מטרת] רבייה וכי נשים אינן חוות הנאה מינית".
למרות המאמץ המאורגן הזה להשמיד חפצים אלו, רבים שרדו עד היום. במשך עשרות שנים, כלי החרס האירוטיים נשמרו מפני הציבור, והיו נגישים רק לקבוצה מובחרת של מדענים פרואנים. מדי פעם, ובחוסר רצון, הם היו זמינים גם למספר חוקרים זרים, מארצות הברית ומאירופה. מוזיאון לארקו (אנ') בלימה שבפרו ידוע בשל גלריה של כלי חרס אירוטיים מההתקופה הפרה-קולומביאנית המוצגת בו.
ראו גם

זכויות להט"ב בפרו
זכויות להט"ב באמריקה
הערות שוליים

1 2 3  Vecchio, Rick (7 במרץ 2004). "Erotic Ceramics Reveal Dirty Little Secret". LA Times. Los Angeles: Los Angeles Times. Associated Press. נבדק ב-1 בדצמבר 2009. {{cite news}}:  (עזרה)
↑  "Where is it illegal to be gay?". BBC News. נבדק ב-23 בפברואר 2014. {{cite web}}:  (עזרה)
1 2  Mathieu, Paul; Catherine Hess (2003). Sex Pots: Eroticism in Ceramics. Rutgers University Press. pp. 23–28. ISBN 0-8135-3293-0. נבדק ב-1 בדצמבר 2009. {{cite book}}:  (עזרה)
כלי חרס עתיק מתרבות הצ'ימו (1000-1400) המציג שני גברים מקיימים יחסי מין אנאליים.